แบงก์ชาติในเอเชียขานรับเฟดขึ้นดอกเบี้ย ชี้สะท้อนศก.สหรัฐแข็งแกร่ง
แบงก์ชาติในเอเชียขานรับเฟดขึ้นดอกเบี้ย ชี้สะท้อนศก.สหรัฐแข็งแกร่ง
17 ธ.ค. 2558

ผู้สื่อข่าวรายงานว่า ธนาคารกลางของประเทศต่างๆในเอเชียต่างก็ออกมาขานรับการตัดสินใจของธนาคารกลางสหรัฐ (เฟด) ที่ประกาศขึ้นอัตราดอกเบี้ย 0.25% ในการประชุมเมื่อวานนี้ โดยมองว่าการปรับขึ้นดอกเบี้ยสะท้อนให้เห็นว่าเศรษฐกิจสหรัฐมีการเติบโตที่แข็งแกร่ง
นายทาโร อาโสะ รมว.คลังญี่ปุ่นกล่าวว่า การปรับขึ้นดอกเบี้ยของเฟดถือเป็น “การตัดสินใจที่เหมาะสม ท่ามกลางสัญญาณบ่งชี้เพิ่มมากขึ้นเกี่ยวกับความแข็งแกร่งของเศรษฐกิจสหรัฐ”
ด้านผู้ว่าการธนาคารกลางฟิลิปปินส์กล่าวว่า การปรับขึ้นดอกเบี้ยของเฟดน่าจะเป็นปัจจัยบวกต่อเศรษฐกิจในกลุ่มตลาดเกิดใหม่
ขณะที่นายจู ฮยอง-ฮวาน รมช.คลังเกาหลีใต้กล่าวว่า การปรับขึ้นอัตราดอกเบี้ยของเฟดเป็นไปตามที่ตลาดคาดการณ์ไว้และจะไม่ส่งผลกระทบต่อเศรษฐกิจเกาหลีใต้ พร้อมกับกล่าวว่า เกาหลีใต้จะจับตาดูความเคลื่อนไหวในตลาดการเงินอย่างใกล้ชิดและจะใช้มาตรการตามความจำเป็น
นายชัคติกันตา ดาส รัฐมนตรีฝ่ายกิจการเศรษฐกิจของอินเดียกล่าวว่า การปรับขึ้นดอกเบี้ยของเฟดเป็นไปในลักษณะค่อยเป็นค่อยไป พร้อมกับกล่าวว่า การตัดสินใจของเฟดสะท้อนให้เห็นว่า เฟดมีความเชื่อมั่นเรื่องการฟื้นตัวของเศรษฐกิจ ซึ่งถือเป็นผลดีสำหรับอุตสาหกรรมส่งออกอินเดีย
ส่วนธนาคารกลางฮ่องกงได้ประกาศปรับขึ้นอัตราดอกเบี้ยนโยบาย 0.25% สู่ระดับ 0.75% ในวันนี้ ซึ่งเป็นการปรับขึ้นดอกเบี้ยครั้งแรกในรอบ 9 ปี และเป็นการปรับนโยบายการเงินในทิศทางเดียวกับเฟด เนื่องจากสกุลเงินดอลลาร์ฮ่องกงผูกติดกับดอลลาร์สหรัฐ
               